**„Pályakezdőként is versenyképes fizetéssel vár a Sereg”**

**Az elmúlt évben Jász-Nagykun-Szolnok megyéből közel 300 fő kötött szerződést a Magyar Honvédséggel.**

Továbbra is nagy az érdeklődés a szerződéses és tartalékos szolgálat iránt, ezért – a katonaság iránt érdeklődőknek – a következőkben bemutatjuk a sereg által kínált szolgálati formákat.

*Szerződéses és tartalékos jogviszony*

A szerződéses katonai szolgálat jelenti a Magyar Honvédségben az állandó, napi munkaviszonyt. Ez esetben a katona a szerződésében vállalt ideig a honvédség valamelyik alakulatánál szolgál: egy meghatározott munkakört lát el havi fizetésért. Változatos munkakörülmények között dolgozik: a laktanyai feladatokon túl egyes esetekben gyakorlatokon vehet részt, határvédelmi feladatokat láthat el, illetve lehetősége van külföldi misszióban szolgálni.

A tartalékos katonai szolgálat főként azoknak szól, akik tanulmányaik vagy meglévő munkahelyük mellett szeretnének részt vállalni honvédelmi feladatokban. 2017-ben a Magyar Honvédség tartalékos rendszerének fejlesztésével létrejött egy új szolgálati forma: az önkéntes *területvédelmi* tartalékos, amely remek lehetőséget jelenthet azok számára, akik érdeklődnek a honvédség iránt, de még nem szeretnének, vagy nem tudnak elköteleződni, esetleg lakóhelyükhöz közel teljesítenének szolgálatot. Az önkéntes területvédelmi tartalékosok többek között veszély- és katasztrófahelyzetben (pl. árvízi védekezés) vehetők igénybe; a feladataik közé tartozik továbbá katonai rendezvények biztosítása és a toborzás is. Felkészítésük évente több részletben történik és összesen 20 napot tesz ki, igény szerint akár hétvégékre is eshet. Természetesen – szükség esetén – a diákoknak, egyetemi, főiskolai hallgatóknak nyári szünetben, összefüggően is megszervezhető. A területvédelmi tartalékosok alkalmazása – így a felkészítés is – alapvetően a lakóhelyhez legközelebb eső járásban, illetve a megyében történik. A megyénkben található kilenc járás tartalékos századai megkezdték a feltöltést.

*Miért lehet vonzó a katonai szolgálat – legyen szerződéses vagy tartalékos?*

A Magyar Honvédség **szerződéses szolgálata** stabil, biztos megélhetést, kiszámítható életpályát és karrierlehetőséget jelent – ezekkel a kedvező körülményekkel manapság már ritkán találkoznak a munkavállalók. A munkavégzés rendkívül változatos, hiszen a sereg a szakmák széles palettáját alkalmazza. A kémia szerelmeseit várja a vegyvédelmi szolgálat, a rendvédelem felé hajlók katonai rendészekké válhatnak, de említhetnénk a katonai jogászokat és a légierő pilótáit is speciális tudásuk alapján; a különleges kihívások iránt érdeklődők helye pedig a különleges műveleti vagy a lövész alakulatoknál van. A Magyar Honvédségben ráadásul munkaidőben is számos sport gyakorolható szakmai szinten, mint például a küzdősportok, ejtőernyőzés, búvárkodás, lövészet.

Mindezek mellett nem elhanyagolható az a tény, hogy **az érettségivel rendelkező katonák** **kezdő alapfizetése havonta legalább bruttó 256 ezer forint (nettó 170.000 Ft)**, de az **alapfokú végzettséggel rendelkezők pénze sem lehet kevesebb bruttó** **213.000 forintnál (nettó 141.000 Ft)**. A katonák jövedelme az „angyalbőrben” eltöltött évek folyamán növekszik, hiszen a **„ranglétrán”** való előrehaladás ezt garantálja. **Az alapfizetés mellett étkezési (8000 Ft) és utazási támogatásban, Széchenyi Pihenőkártyára történő elektronikus feltöltésben (4000 Ft) is részesülnek a katonák**, illetve az illetményt számos plusz juttatás, pótlék, valamint az esetleges többletmunkáért, gyakorlatokért, határvédelemért, külföldi szolgálatért járó kifizetés növelheti.

A **tartalékos szolgálatot vállalók** szerződéskötési, illetve rendelkezésre állási díjra, valamint – behívásuk idején – a tényleges szolgálatért járó illetményre jogosultak. Az önkéntes területvédelmi tartalékos katona 2018-as egyszeri szerződéskötés díja bruttó 32.333,- Ft, emellett évente rendelkezésre állási díjra jogosult (teljesített szolgálati évenként a mindenkori minimálbér összege), ebben az évben ez az összeg bruttó 138.000,- Ft, amelyet a szerződés időtartama alatt évente egyszeri alkalommal, utólag utalnak. A kiképzések és az egyéb, tényleges szolgálatban töltött napokra a rendfokozatukhoz és beosztásukhoz megállapított illetmény időarányos részét kapják, mindemellett a Honvédelmi Minisztérium külön megállapodásai alapján számos kedvezményben részesülhetnek.

Kijelenthető az is, hogy a sereg „jelentkezőorientált”, hiszen ahhoz, hogy valaki kipróbálja a katonaéletet, nem szükséges elhagynia a jelenlegi állását. **Tartalékos katonaként mind a kiképzés, mind az esetleges szolgálatteljesítés munka mellett elvégezhető.** Amennyiben pedig a jelentkező megkedveli a katonai szolgálatot, bármikor válthat főállásra – tekintettel arra, hogy a kiképzési rendszer modulokból épül fel, így átjárható, tehát azokat a kiképzéseket, amelyeket a jelentkező tartalékos katonaként elvégzett, beszámítják, amikor állománykategóriát vált, így szerződéses katonaként már nem kell újra végigcsinálnia.

*Ki jelentkezhet?*

* minden 18. életévét betöltött,
* büntetlen előéletű,
* magyarországi lakóhellyel rendelkező magyar állampolgár,
* aki legalább alapfokú végzettséggel és
* kellő elhivatottsággal rendelkezik.

A jelentkezőknek pedig szolgálatformától függően alkalmassági vizsgálaton kell részt venniük.

*A legfontosabb információ: hol lehet jelentkezni katonának?*

***A katonai pálya iránt érdeklődők személyesen a megyeszékhelyeken lévő toborzó irodákban jelentkezhetnek. Szolnokon személyesen a Táncsics Mihály u. 5-7. szám alatt tudnak velünk találkozni, de érdeklődhetnek a 0656/505-159 telefonszámon és e-mailben a szolnok.toborzo@mil.hu-n.***

**További információk elérhetők az iranyasereg.hu és a hadkiegeszites.hu honlapokon.**